Κοινή θέση 2003/444/ΚΕΠΠΑ του Συμβουλίου

της 16ης Ιουνίου 2003

για το διεθνές ποινικό δικαστήριο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 15,

Εκτιμώντας τα ακόλουθα:

(1) Η εδραίωση του κράτους δικαίου και ο σεβασμός των ανθρωπίνων δικαιωμάτων καθώς και η διατήρηση της ειρήνης και η ενίσχυση της διεθνούς ασφάλειας, σύμφωνα με τον χάρτη των Ηνωμένων Εθνών και όπως ορίζεται στο άρθρο 11 της συνθήκης για την Ευρωπαϊκή Ένωση, έχουν θεμελιώδη σημασία και αποτελούν προτεραιότητα για την Ένωση.

(2) Το καταστατικό της Ρώμης του Διεθνούς Ποινικού Δικαστηρίου, άρχισε να ισχύει την 1η Ιουλίου 2002 και το Δικαστήριο είναι ήδη απολύτως λειτουργικό.

(3) Όλα τα κράτη μέλη της Ευρωπαϊκής Ένωσης έχουν επικυρώσει το καταστατικό.

(4) Οι αρχές του καταστατικού της Ρώμης του Διεθνούς Ποινικού Δικαστηρίου, καθώς και οι αρχές που διέπουν τη λειτουργία του, ευθυγραμμίζονται πλήρως με τις αρχές και τους στόχους της Ένωσης.

(5) Τα σοβαρά εγκλήματα που εμπίπτουν στη δικαιοδοσία του Δικαστηρίου ανησυχούν όλα τα κράτη μέλη, τα οποία είναι αποφασισμένα να συνεργασθούν για την πρόληψη των εγκλημάτων αυτών, και για να τερματιστεί η ατιμωρησία των δραστών τους.

(6) Οι αρχές και οι κανόνες του διεθνούς ποινικού δικαίου που ενσωματώθηκαν στο καταστατικό της Ρώμης, θα πρέπει να λαμβάνονται υπόψη σε άλλες διεθνείς νομικές πράξεις.

(7) Η Ένωση είναι πεπεισμένη ότι, η καθολική προσχώρηση στο καταστατικό της Ρώμης έχει ουσιώδη σημασία για την πλήρη αποτελεσματικότητα του Διεθνούς Ποινικού Δικαστηρίου, και, για το σκοπό αυτό, πιστεύει ότι πρέπει να ενθαρρυνθούν οι πρωτοβουλίες που ενισχύουν την αποδοχή του καταστατικού, εφόσον βεβαίως είναι σύμφωνες με το γράμμα και το πνεύμα του.

(8) Η εφαρμογή του καταστατικού απαιτεί πρακτικά μέτρα που θα πρέπει να υποστηριχθούν πλήρως από την Ευρωπαϊκή Ένωση και τα κράτη μέλη της,

(9) Το σχέδιο δράσης, η θέσπιση του οποίου είχε ζητηθεί, μεταξύ άλλων, στο ψήφισμα σχετικά με το Δικαστήριο που εγκρίθηκε από το Ευρωπαϊκό Κοινοβούλιο στις 28 Φεβρουαρίου 2002, προκειμένου να δοθεί συνέχεια στην κοινή θέση 2001/443/ΚΕΠΠΑ της 11ης Ιουνίου 2001 για το Διεθνές Ποινικό Δικαστήριο(1) υιοθετήθηκε στις 15 Μαΐου 2002 και μπορεί να προσαρμοστεί κατά περίπτωση.

(10) Η διατήρηση της ακεραιότητας του καταστατικού έχει ύψιστη σημασία.

(11) Το Συμβούλιο Γενικών Υποθέσεων και Εξωτερικών Σχέσεων, στα συμπεράσματα τής 30ής Σεπτεμβρίου 2002 σχετικά με το Διεθνές Ποινικό Δικαστήριο, έθεσε μια σειρά αρχών που έχουν προσαρτηθεί σ' αυτά τα συμπεράσματα προκειμένου να χρησιμεύσουν ως κατευθυντήριες γραμμές για τα κράτη μέλη κατά την εξέταση της αναγκαιότητας και της σκοπιμότητας των πιθανών συμφωνιών και διακανονισμών σε συνάρτηση με προτάσεις σχετικά με τους όρους παράδοσης προσώπων στο Διεθνές Ποινικό Δικαστήριο.

(12) Με βάση τα προαναφερόμενα, η κοινή θέση 2001/443/ΚΕΠΠΑ θα πρέπει να αναπροσαρμοστεί και να αναδιατυπωθεί.

(13) Η παραπάνω κοινή θέση θα πρέπει να επανεξετάζεται συνεχώς.

(14) Η Ευρωπαϊκή Ένωση πιστεύει ότι η εφαρμογή εκ μέρους των υπό ένταξη χωρών και η ευθυγράμμιση με αυτήν των συνδεδεμένων χωρών Ρουμανίας, Βουλγαρίας και Τουρκίας και των χωρών ΕΖΕΣ έχει ουσιαστική σημασία προκειμένου να μεγιστοποιηθεί ο αντίκτυπος της παρούσας κοινής θέσης,

ΚΑΘΟΡΙΖΕΙ ΤΗΝ ΠΑΡΟΥΣΑ ΚΟΙΝΗ ΘΕΣΗ:

Άρθρο 1

1. Το Διεθνές Ποινικό Δικαστήριο, με σκοπό την πρόληψη και την καταστολή της διάπραξης των σοβαρών εγκλημάτων που εμπίπτουν στη δικαιοδοσία του, αποτελεί ουσιαστικό μέσο για την προώθηση του σεβασμού του διεθνούς ανθρωπιστικού δικαίου και των ανθρωπίνων δικαιωμάτων, συμβάλλοντας, με τον τρόπο αυτό, στην ελευθερία, την ασφάλεια, τη δικαιοσύνη και το κράτος δικαίου, καθώς και στη διατήρηση της ειρήνης και την ενίσχυση της διεθνούς ασφάλειας, σύμφωνα με τους στόχους και τις αρχές του χάρτη των Ηνωμένων Εθνών.

2. Στόχος της παρούσας κοινής θέσης είναι να υποστηριχθεί η αποτελεσματική λειτουργία του Δικαστηρίου και να προαχθεί η καθολική υποστήριξη προς αυτό με την ενθάρρυνση της ευρύτερης δυνατής συμμετοχής στο καταστατικό.

Άρθρο 2

1. Η Ευρωπαϊκή Ένωση και τα κράτη μέλη της, προκειμένου να συμβάλλουν στο στόχο της ευρύτερης δυνατής συμμετοχής στο καταστατικό, καταβάλλουν κάθε προσπάθεια να προωθήσουν τη διαδικασία αυτή, θέτοντας το ζήτημα της ευρύτερης δυνατής επικύρωσης, αποδοχής, έγκρισης ή προσχώρησης στο καταστατικό της Ρώμης και της εφαρμογής του καταστατικού, στις διαπραγματεύσεις ή στον πολιτικό διάλογο με τρίτα κράτη, ομάδες κρατών ή με τους οικείους περιφερειακούς οργανισμούς, κατά περίπτωση.

2. Η Ένωση και τα κράτη μέλη της συμβάλλουν στη συμμετοχή και εφαρμογή σε παγκόσμια κλίμακα του καταστατικού και με άλλους τρόπους, όπως με την ανάληψη πρωτοβουλιών για την προώθηση της διάδοσης των αξιών, των αρχών και των διατάξεων του καταστατικού και των συναφών πράξεων. Για την υλοποίηση των στόχων της παρούσας κοινής θέσης, η Ένωση συνεργάζεται, όποτε είναι αναγκαίο, με άλλα ενδιαφερόμενα κράτη, διεθνή ιδρύματα, μη κυβερνητικές οργανώσεις και άλλους εκπροσώπους της κοινωνίας των πολιτών.

3. Τα κράτη μέλη μοιράζονται με όλα τα ενδιαφερόμενα κράτη, τις εμπειρίες τους όσον αφορά τα θέματα που σχετίζονται με την εφαρμογή του καταστατικού και, κατά περίπτωση, παρέχουν άλλες μορφές υποστήριξης για το στόχο αυτό. Παρέχουν κατόπιν αιτήματος, τεχνική και, κατά περίπτωση, χρηματοδοτική βοήθεια στο νομοθετικό έργο που απαιτείται για την συμμετοχή και εφαρμογή του καταστατικού από τρίτες χώρες. Τα κράτη που εξετάζουν το ενδεχόμενο να καταστούν μέλη του καταστατικού ή να συνεργαστούν με το Δικαστήριο, ενθαρρύνονται να γνωστοποιούν στην Ένωση τις δυσκολίες που συναντούν στο εγχείρημα αυτό.

4. Κατά την εφαρμογή του παρόντος άρθρου, η Ευρωπαϊκή Ένωση και τα κράτη μέλη της συντονίζουν την πολιτική και τεχνική βοήθεια για το Δικαστήριο σε διάφορα κράτη ή ομάδες κρατών. Για το σκοπό αυτό, θα αναπτυχθούν και θα χρησιμοποιηθούν ειδικές ανά χώρα ή ανά περιοχή στρατηγικές.

Άρθρο 3

Για να υποστηρίξουν την ανεξαρτησία του Δικαστηρίου, η Ένωση και τα κράτη μέλη της:

- ενθαρρύνουν τα κράτη μέρη να καταβάλλουν αμέσως και πλήρως τις καθορισμένες συνεισφορές τους, σύμφωνα με τις αποφάσεις της συνέλευσης των κρατών μερών,

- καταβάλλουν κάθε προσπάθεια προκειμένου η συμφωνία για τα προνόμια και τις ασυλίες του Δικαστηρίου να υπογραφεί και να επικυρωθεί το συντομότερο δυνατό από τα κράτη μέλη και προωθούν την επικύρωση και υπογραφή από άλλα κράτη μέλη και

- καταβάλλουν κάθε προσπάθεια προκειμένου να υποστηρίζουν καταλλήλως την παροχή επιμόρφωσης και συνδρομής προς τους δικαστές, τους εισαγγελείς, τους υπαλλήλους και τους συμβούλους στις εργασίες που σχετίζονται με το Δικαστήριο.

Άρθρο 4

Το Συμβούλιο συντονίζει, κατά περίπτωση, τα μέτρα που λαμβάνουν η Ευρωπαϊκή Ένωση και τα κράτη μέλη για την εφαρμογή των άρθρων 2 και 3.

Άρθρο 5

1. Η Ένωση και τα κράτη μέλη της παρακολουθούν συστηματικά τις εξελίξεις σχετικά με την αποτελεσματική συνεργασία με το Δικαστήριο σύμφωνα με το καταστατικό.

2. Στο πλαίσιο αυτό συνεχίζουν να εφιστούν καταλλήλως την προσοχή των τρίτων κρατών στα συμπεράσματα του Συμβουλίου της 30ής Σεπτεμβρίου 2002 σχετικά με το Διεθνές Ποινικό Δικαστήριο και στις κατευθυντήριες γραμμές της ΕΕ που έχουν προσαρτηθεί σε αυτά τα συμπεράσματα, όσον αφορά προτάσεις για συμφωνίες ή διακανονισμούς περί των όρων παράδοσης προσώπων στο Δικαστήριο.

Άρθρο 6

Το Συμβούλιο σημειώνει ότι η Επιτροπή προτίθεται να κατευθύνει τη δράση της στην επίτευξη των στόχων και προτεραιοτήτων της παρούσας κοινής θέσης, οσάκις ενδείκνυται με τα κατάλληλα κοινοτικά μέτρα.

Άρθρο 7

1. Τα κράτη μέλη συνεργάζονται προκειμένου να εξασφαλίσουν από κάθε άποψη την ομαλή λειτουργία της Συνέλευσης των κρατών μερών.

2. Κατά τις διαπραγματεύσεις στην ειδική ομάδα που έχει συσταθεί από τη Συνέλευση των κρατών μερών προκειμένου να χειριστεί το έγκλημα της επίθεσης, τα κράτη μέλη συμβάλλουν στην οριστικοποίηση των διεξαγόμενων εργασιών και υποστηρίζουν λύσεις σύμφωνες με το γράμμα και το πνεύμα του καταστατικού της Ρώμης και του καταστατικού χάρτη των Ηνωμένων Εθνών.

Άρθρο 8

Το Συμβούλιο επανεξετάζει κατά περίπτωση την παρούσα κοινή θέση.

Άρθρο 9

1. Το Συμβούλιο σημειώνει ότι η Κύπρος, η Τσεχική Δημοκρατία, η Εσθονία, η Ουγγαρία, η Λετονία, η Λιθουανία, η Μάλτα, η Πολωνία, η Σλοβακική Δημοκρατία και η Σλοβενία προτίθενται να εφαρμόσουν αυτή την κοινή θέση από την ημέρα υιοθέτησής της.

2. Η Προεδρία θα ζητήσει από τις συνδεδεμένες χώρες Ρουμανία, Βουλγαρία και Τουρκία και τις χώρες ΕΖΕΣ να ευθυγραμμιστούν με την παρούσα κοινή θέση.

Άρθρο 10

Η κοινή θέση 2001/443/ΚΕΠΠΑ καταργείται και αντικαθίσταται από την παρούσα κοινή θέση. Οι αναφορές στις διατάξεις της καταργούμενης κοινής θέσης 2001/443/ΚΕΠΠΑ θεωρούνται ως αναφορές στις διατάξεις της παρούσας κοινής θέσης.

Άρθρο 11

Η παρούσα κοινή θέση παράγει αποτελέσματα από την ημερομηνία που υιοθετείται.

Άρθρο 12

Η παρούσα κοινή θέση δημοσιεύεται στην Επίσημη Εφημερίδα της Ευρωπαϊκής Ένωσης.

Λουξεμβούργο, 16 Ιουνίου 2003.

Για το Συμβούλιο

Ο Πρόεδρος

Γ. Παπανδρέου

(1) EE L 155 της 12.6.2001, σ. 19· κοινή θέση όπως τροποποιήθηκε από την κοινή θέση 2002/474/ΚΕΠΠΑ (ΕΕ L 164 της 22.6.2002, σ. 1).